แรงขายพลังงาน-บาทอ่อน ฉุด SET ปิดลบ 10 จุด
SET ปิดลบ 10 จุด เซ่นแรงขายพลังงานหลังราคาน้ำมันปรับลงมาที่ 97-98 เหรียญ/บาร์เรล และบาทอ่อนกดดัน พรุ่งนี้คาดลงต่อให้แนวรับ 1,525 จุด และ แนวต้าน 1,535 จุด
SET ปิดลบ 10 จุด เซ่นแรงขายพลังงานหลังราคาน้ำมันปรับลงมาที่ 97-98 เหรียญ/บาร์เรล และบาทอ่อนกดดัน พรุ่งนี้คาดลงต่อให้แนวรับ 1,525 จุด และ แนวต้าน 1,535 จุด
14 ก.ค. 2565

นายสรพล วีระเมธีกุล ผู้อำนวยการอาวุโสฝ่ายวิเคราะห์หลักทรัพย์ บล.กสิกรไทย กล่าวว่า ดัชนีตลาดหุ้นไทยวันนี้ปรับตัวลดลงแรงกว่าตลาดหุ้นอื่นในภูมิภาคเอเชีย โดยได้รับแรงกดดันจากราคาน้ำมันที่ร่วงลงหลุด 100 เหรียญสหรัฐ/บาร์เรล มาเคลื่อนไหวอยู่ในระดับ 97-98 เหรียญสหรัฐ/บาร์เรล ซึ่งตลาดหุ้นบ้านเรามีน้ำหนักหุ้นกลุ่มพลังงานค่อนข้างมาก
ขณะเดียวกันนักลงทุนได้ย้ายเงินลงทุนจากสินทรัพย์เสี่ยงเข้าไปอยู่ในกลุ่มสินทรัพย์ปลอดภัยมากขึ้น โดยจะเห็นจากดัชนี Dollar Index ปรับขึ้นทำระดับสูงสุดใหม่ จากความกังวลการปรับขึ้นดอกเบี้ยของธนาคารกลางสหรัฐ (เฟด) ในการประชุมครั้งถัดไปที่มีโอกาสปรับขึ้นมากถึง 1% หลังจากอัตราเงินเฟ้อล่าสุดเร่งตัวถึง 9.1% สูงกว่าคาด
นอกจากนี้ ยังต้องติดตามการประชุมคณะกรรมการนโยบายการเงิน (กนง.) ครั้งถัดไปในช่วงต้นเดือน ส.ค.65 ว่ามีโอกาสปรับขึ้นอัตราดอกเบี้ยนโยบายขึ้นไปถึง 0.50% หรือไม่ หากดอกเบี้ยสหรัฐสูงขึ้นไปขึ้นอีก เพราะจะทำให้ส่วนต่างระหว่างดอกเบี้ยไทยและสหรัฐกว้างมากขึ้น สำหรับแนวโน้มพรุ่งนี้คาดตลาดซึมตัวลงต่อ โดยให้แนวรับที่ 1,525 จุด และ แนวต้าน 1,535 จุด
บล.โนมูระ พัฒนสิน ระบุว่า ค่าเงินบาทอ่อนค่าเร่งตัวมาอยู่ที่ราว 36.47 บาทต่อดอลลาร์สหรัฐฯ มากสุดตั้งแต่ปี 2558 เช่นเดียวกับค่าเงินเยนต่อดอลลาร์สหรัฐฯ ที่อ่อนค่าสู่ระดับ 139.17 เยนต่อดอลลาร์สหรัฐฯ มากสุดตั้งแต่ปี 2541
ทั้งนี้เกิดจากไทยและญี่ปุ่นยังใช้นโยบายการเงิน Divergence สวนทางโลก ประกอบกับ รายงานเงินเฟ้อสหรัฐฯที่เร่งตัวกว่าตลาดคาดวานนี้ ทำให้คาดว่า Fed จะเร่งปรับขึ้นดอกเบี้ยนโยบาย ทำให้ส่วนต่างอัตราดอกเบี้ยขยับเพิ่มกว่าที่ตลาดคาดไว้เดิม
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
SCB มูลค่าการซื้อขาย 4,605.25 ล้านบาท ปิดที่ 95.00 บาท ลดลง 5.00 บาท
PTTEP มูลค่าการซื้อขาย 2,707.22 ล้านบาท ปิดที่ 156.50 บาท ลดลง 3.50 บาท
BBL มูลค่าการซื้อขาย 2,495.99 ล้านบาท ปิดที่ 127.00 บาท ลดลง 4.00 บาท
PTT มูลค่าการซื้อขาย 2,298.38 ล้านบาท ปิดที่ 33.75 บาท ไม่เปลี่ยนแปลง
KBANK มูลค่าการซื้อขาย 2,287.37 ล้านบาท ปิดที่ 144.50 บาท ลดลง 2.00 บาท